A unu piseddu

Biundu piseddu, gioga in cust’edade
Chi su coro no ischidi it’est pena,
E s’anima, chi de sonnos est piena,
Si dat in brazzu a sa felizzidade.

Ma custa die lùghida e serena
Passat lestra che nèula in s’istade,
E de s’addolorada umanidade
Des trazzare sa solita cadena.

Dês provare sos tristos disingannos
De sa vida, sa pena, su piantu.
De s’amigu des bider sos ingannos,

Disprezzadu ogn’amore su pius santu.
Però tue ca ses in sos frisc’annos,
Biundu piseddu, ninnad’in s’incantu.